In Joh.3:1-21 gee Johannes ’n gesprek weer, waarin Jesus die weg tot saligheid uiteengesit het en waarby Johannes enkele opmerkings bygevoeg het. Hy het verder ook reeds in hoofstuk een daarop gewys dat Johannes die Doper bloot net ’n getuie was wat getuig het oor die koms van die Messias (Seun van God). Johannes draai egter die soeklig vir ’n oomblik weer weg van Jesus en fokus weer op die "Die Doper" en weer sê hy dat Johannes slegs ’n boodskapper is – ’n getuie is van die Verlosser wat gekom het.
Nadat ŉ mens die Evangelie van Johannes van hoofstuk 1 af, tot en met 3:21 gelees het, weet jy nou wat Jesus van mense verwag. Jy weet dat Jesus ’n radikale wedergeboorte verwag. Jy weet ook dat jy vorentoe in die Evangelie sal sien dat Jesus vir jou sonde gaan sterf; jy weet dat diegene wie in Jesus glo, die ewige lewe gaan ontvang, terwyl diegene wie nie glo nie, alreeds veroordeel is. Met dit in gedagte wil Johannes nou vir oulaas daarop wys dat "Die Doper" slegs ’n getuie was én dat "Die Doper" hom volkome aan Jesus onderwerp.
Johannes, het ons gesien, sê dat die redenasie tussen die Jood en Johannes se dissipels, o.a. oor die Joodse reinigingsrituale gegaan het. Dit is iets wat nie maar net ongesiens verby kan gaan nie, want dit is duidelik dat daar tydens hierdie woordewisseling, parallelle getrek was tussen die reinigingsrituele en die doop. In beide is o.a. water gebruik en waarskynlik wou die Jood weet of Johannes se doop ook mense reinig soos wat die geval was met die reinigingsrituele in die Ou Testament – bv. Num.19:17-19 ~ Wanneer ’n persoon op hierdie manier onrein geword het, moet iemand van die as vat van die sondeoffer wat verbrand is, dit in ’n pot sit en vars water daaroor gooi. 18﻿Dan moet iemand wat rein is, ’n hisoptakkie in die water doop en die water sprinkel oor die tent, oor al die gebruiksvoorwerpe en oor die mense wat by was. Dieselfde moet gebeur met iemand wat aan doodsbene geraak het of aan die lyk van iemand wat doodgemaak is of aan iemand wat gewoon gesterf het of aan ’n graf. 19﻿’n Rein persoon moet op die derde en die sewende dag die water oor die onreine sprinkel, en op die sewende dag moet die onreine homself reinig. Daarna moet hy sy klere was en hom bad, dan sal hy teen die aand rein wees. Die hele kwessie van reiniging was derhalwe ’n baie belangrike saak vir die Jode soos ons bv. ook in Mark.7:1-23 kan sien en hierdie Jood wou waarskynlik weet waarom hy nou ook hierdie nuwe vorm van reiniging moet navolg en wat meer is, daar is nog ’n ander Man (Jesus) wat ook doop – wie is nou eintlik reg en wie nie?
Die vraag is egter wat dit beteken en hoe moet dit ’n realiteit word in my lewe? Ek glo dat ons deel van ons antwoord in Jesus se Bergpredikasie vind (kom ons blaai saam na Matt.5:1-12) ~ Toe Jesus die menigte mense sien, het Hy teen die berg opgegaan. Nadat Hy gaan sit het, het sy dissipels na Hom toe gekom, 2﻿en Hy het hulle geleer en gesê: 3﻿“Geseënd is dié wat weet hoe afhanklik hulle van God is, ﻿want aan hulle behoort ﻿die koninkryk van die hemel. 4﻿Geseënd is dié wat treur, ﻿want hulle sal vertroos word. 5﻿Geseënd is die sagmoediges, ﻿want hulle sal die nuwe aarde ontvang. 6﻿Geseënd is dié wat honger en dors na wat reg is, ﻿want hulle sal versadig word. 7﻿Geseënd is dié wat barmhartig is, ﻿want aan hulle sal barmhartigheid bewys word. 8﻿Geseënd is dié wat rein van hart is, ﻿want hulle sal God sien. 9﻿Geseënd is die vredemakers, ﻿want hulle sal kinders van God genoem word. 10﻿Geseënd is dié wat vervolg word ﻿omdat hulle doen wat reg is, ﻿want aan hulle behoort die koninkryk van die hemel. 11﻿“Geseënd
is julle wanneer die mense julle ter wille van My beledig en vervolg en valslik al wat sleg is van julle sê. 12﻿Wees bly en verheug, want julle loon is groot in die hemel. Hulle het immers die profete voor julle net so vervolg.” Hierdie is die dinge wat Jesus sê ons móét doen – en wees verseker, dat om hierdie dinge te doen, vra om jou kruis op te neem en Jesus te volg – ja, tot die dood toe onsself neerlê en nie ons eie belang te soek nie. Wanneer ons dít doen, sál ons vind dat Jesus meer word in ons lewe en ons minder.﻿
· In vers 3 sê Jesus dat ons geseënd sal wees wanneer ons weet hoe afhanklik ons van Hom is. In die moderne era waarin ons leef, leer ons nie meer om afhanklik te wees nie, trouens om afhanklik te wees, is ’n skeldwoord. Die wêreld leer ons om trots te wees; om ons selfbeeld te bou en om onafhanklik te wees en in die proses het ons ook "ontleer" om afhanklik van God te wees. Jesus leer ons dat ons die Koninkryk van die hemel as beloning kry as ons afhanklik van Hom is, trouens dit is ’n waarheid wat al sedert die profeet Jesaja se tyd belowe word. Jesaja sê in Jes.57:15 ~ ﻿So sê Hy wat hoog en verhewe is, ﻿Hy wat ewig leef ﻿en wie se Naam die Heilige is: ﻿Ek woon in ’n hoë en heilige plek ﻿en Ek is by hom wat verdruk ﻿en nederig is. ﻿Ek gee nuwe krag aan die nederiges, ﻿Ek gee nuwe krag aan die verdruktes. In Jak.4:7-10 leer Jakobus ons hoe ons afhanklik van God kan wees ~ Onderwerp julle dan aan God. Staan die duiwel teë en hy sal van julle af wegvlug. 8﻿Nader tot God en Hy sal tot julle nader. Was julle hande, sondaars, en reinig julle harte, huigelaars. 9﻿Bekla julle ellende, treur en huil! Laat julle vrolikheid in rou verander en julle blydskap in droefheid. 10﻿Onderwerp julle in nederigheid voor die Here, en Hy sal julle verhoog.
Ek wil afsluit met die woorde in 1Tes.4:3a ~ ﻿Dit is die wil van God dat julle heilig moet lewe. God wil hê dat ons heilig moet lewe en as Hy dit van ons verwag, behoort dit tog sekerlik moontlik te wees, nie waar nie? Die vraag is dus of ek bereid is om God toe te laat om heiligmaking in my te bewerk. Is ek en jy bereid dat Jesus Christus se lewe en wil deur ons weerspieël kan word? Ons moet ophou sê: O, ek wil so graag ’n heilige lewe lei. Ons moet heilig begin lewe. Ons moet ook ophou om vir die Here te vra om ons heilig te maak. Hy het ons reeds, met groot piëteit gesê, heilig gemaak toe Hy ons uit genade gered het. Hy het alles volkome gedoen om ons redding en heiligmaking moontlik te maak (Rom.5:8 is baie duidelik daaroor ~ Maar God bewys sy liefde vir ons juis hierin dat Christus vir ons gesterf het toe ons nog sondaars was). Ons moet in gehoorsaamheid aan die Woord begin lewe – dit is wat nodig is om heilige lewens te leef; dit is wat nodig is om te groei in heiligmaking; dit is wat nodig is om minder te word sodat Christus meer kan word!
Boodskap gelewer deur Kobus van der Walt te VAALDRIEHOEK Baptiste Gemeente (Drie Riviere, Vereeniging) - Sondagoggend 28 Desember 2014
Luk.1:26-38 ~ In die sesde maand van Elisabet se swangerskap het God die engel Gabriël gestuur na ’n maagd in Nasaret, ’n dorp in Galilea. 27Sy was verloof aan Josef, ’n man uit die geslag van Dawid. Die naam van die maagd was Maria. 28Toe die engel by haar kom sê hy: “Ek groet jou, begenadigde! Die Here is by jou.” 29Sy was verbysterd oor die woorde en het gewonder wat die begroeting tog kon beteken. 30Die engel sê toe vir haar: “Moenie bang wees nie, Maria, want God bewys genade aan jou. 31Jy sal swanger word en ’n seun in die wêreld bring, en jy moet Hom die naam Jesus gee. 32Hy sal groot wees en die Seun van die Allerhoogste genoem word. Die Here God sal Hom die troon van sy voorvader Dawid gee, 33en Hy sal as koning oor die nageslag van Jakob heers tot in ewigheid. Aan sy koningskap sal daar geen einde wees nie.” 34Maar Maria sê vir die engel: “Hoe is so iets moontlik, aangesien ek nog nooit omgang met ’n man gehad het nie?” 35Die engel antwoord haar: “Die Heilige Gees sal oor jou kom, en die krag van die Allerhoogste sal die lewe in jou wek. Daarom sal die een wat gebore word, heilig genoem word, die Seun van God. 36Kyk, ’n bloedverwant van jou, Elisabet, het in haar ouderdom self ook ’n seun ontvang, en sy wat as onvrugbaar bekend was, is nou al in haar sesde maand. 37Niks is vir God onmoontlik nie.” 38Maria sê toe: “Ek is tot beskikking van die Here. Laat met my gebeur wat u gesê het.” Toe het die engel van haar af weggegaan.
Luk.1:34-35 ~ 34Maar Maria sê vir die engel: “Hoe is so iets moontlik, aangesien ek nog nooit omgang met ’n man gehad het nie?” 35Die engel antwoord haar: “Die Heilige Gees sal oor jou kom, en die krag van die Allerhoogste sal die lewe in jou wek.
Ons vier vandag die geboorte van Jesus Christus die Verlosser en Koning en wanneer ons die Christusfees vier, gaan dit oor veel meer as bloot net skaapwagters; ŉ baie spesiale ster wat oor Bethlehem gehang het; oor Wyse manne uit die ooste; ŉ krip in ŉ stal, ens. Daar is soveel ander aspekte wat ons met mekaar moet en kan deel op hierdie spesiale dag – so sien ons o.a. een ander baie belangrike aspek van Jesus se vleeswording in ons Skriflesing en dit is dat Hy uit ŉ maagd gebore was en dit is op hierdie aspek dat ek ons aandag vanoggend wil vestig.
Die vraag wat by die ongewone en ongeredde man op straat (en moontlik ook talle gelowiges) bestaan, is waarom nou juis ŉ maagd? Was dit werklik nodig dat Jesus uit ŉ maagd gebore moes word?
Ons hoor gedurig en veral die afgelope paar jaar en spesifiek vanuit Post-Moderne kringe, dat Jesus nié uit ŉ maagd gebore was nie, of dat dit nie belangrik is nie. Ek sê die afgelope paar jaar, maar eintlik is dit iets wat al vir jare, trouens vir eeue deur mense gesê word. Satan weet ook dat die Skrifwaarheid t.o.v. van Jesus se maagdelike geboorte ŉ essensiële waarheid is wat hy ten alle koste moet teëstaan, want wanneer mense dít in twyfel begin trek, het hy as die vyand gewen.
Reeds tydens Jesus se aardse bestaan het Hy te doen gehad met hierdie vertwyfeling en selfs openlike oortuiging by mense, nl. dat Hy nie uit ŉ maagd gebore is nie ~ Hulle het gesê: “Is dit nie Jesus die seun van Josef nie? Ons ken mos sy pa en ma. Hoe kan hy nou sê: Ek kom uit die hemel?” (Joh.6:42). Toe die Jode, Jesus wou doodmaak en Hy in Joh.8 ŉ gesprek met hulle gevoer het, het hulle o.a. vir Hom gesê ~ Julle doen wat julle vader gedoen het.” Hulle sê toe vir Hom: “Ons is nie uit owerspel gebore nie. Ons het net die een Vader, naamlik God” (Joh.8:41). Hulle het dus reguit vir Jesus gesê dat Hy ŉ buite-egtelike baba was en daardeur Sy maagdelike geboorte verwerp. Baie mense het deur die afgelope eeue (en selfs vandag nog) geglo dat Jesus ŉ buite-egtelike kind van ŉ Romeinse soldaat was (Bethlehem was op die hoofroete van die Romeinse soldate wanneer hulle op kruistogte vertrek of terug gekeer het). Daar bestaan nog verskeie ander legendes oor wie Jesus se biologiese pa nou regtig was, maar die primêre doel met sulke standpunte en verduidelikings (tot vandag toe), is primêr om die waarheid t.o.v. Jesus se vleeswording en Sy aanspraak dat Hy die Verlosser is, te verwerp en verdag te maak.
4. WAAROM DIE MAAGDELIKE GEBORE?
Behalwe dat Jesaja in Jes.7:14 geprofeteer en gesê het ~ Daarom sal die Here self aan julle ’n teken gee: Kyk, die maagd sal swanger word en ’n seun baar en hom Immánuel noem [(OAV) let op die NAV wat alreeds die maagdelikheid van Maria tot ŉ mate wegvertaal het], moet daar tog ŉ rede wees waarom Jesus uit ŉ maagd gebore moes word – ten einde dit te beantwoord, moet ons terugblaai na Genesis 3 en ons lees daar van die sondeval – Adam wie se sonde aan sy nageslag toebedeel is (daarom ook ons, omdat ons almal nageslag van Adam is) ~ Toe het die Here God gesê: “Die mens het nou soos een van Ons geword deurdat hy alles kan ken. As hy nou maar net nie sy hand uitsteek en die vrug van die boom van die lewe vat en daarvan eet en altyd bly lewe nie!” 23Daarom het die Here God die mens weggestuur uit die tuin van Eden uit om die aarde te gaan bewerk, die aarde waaruit hy gemaak is. 24Die Here God het die mens uitgedryf, en om die toegang tot die boom van die lewe te bewaak, het Hy oos van die tuin van Eden gerubs gesit, en ook ’n vlammende swaard wat heen en weer beweeg (Gen.3:22-24). Later in Gen.6:5 lees ons die volgende ~ Toe die Here sien dat die boosheid van die mens op die aarde groot was en al die versinsels wat hy in sy hart bedink, altyddeur net sleg was... en dan staan daar verder in v.7 geskryf ~ ...Die Here het gesê: “Ek sal die mens wat Ek geskep het, wegvee van die aarde af; mens en dier, ook dié wat kruip, en die voëls, want Ek is bedroef daaroor dat Ek hulle gemaak het.” God het die volste reg gehad om dit te doen en omdat Hy ŉ heilige God is, haat Hy sonde en iemand wat volhard in sonde, het God nie lief nie en staan derhalwe skuldig voor God. Dit is daarom duidelik dat die gevalle mens ŉ reddingsplan nodig gehad het, want die mens self kan nie ŉ verlosser voorsien nie en daarom moes die Verlosser van God kom.
Dit was verder nodig dat Jesus uit ŉ maagd gebore sou word ten einde daardeur God se ingrepe in die mens se redding te beklemtoon, geen wonder dat Maria in v.34 vir die engel gesê het ~ ...Hoe is so iets moontlik, aangesien ek nog nooit omgang met ’n man gehad het nie?”, waarop die engel haar geantwoord het met ~ ...Die Heilige Gees sal oor jou kom, en die krag van die Allerhoogste sal die lewe in jou wek (v.35).
Waarom kon die Joodse hoëpriester, of enige ander mens nie ŉ offer gebring het, of steeds bring, om hierdie erfsonde voor God te bring en vergifnis vir die volk (vir ons) te vra nie? Waarom was ŉ Verlosser wat uit ŉ maagd gebore moes word, nodig om versoening tussen God en die gevalle-mensdom te bewerkstellig? Omdat Paulus in 1Tim.2:5 sê ~ Daar is immers net een God, en daar is net een Middelaar tussen God en die mense, die mens Christus Jesus. Wat Paulus dus hier sê is dat daar geen ander wyse is as om deur Christus met God die Vader versoen te kan word en met die Vader gemeenskap te kan hê nie, maar dit impliseer veral, dat nét Christus versoening vir ons sonde kan doen – daar is dus net een manier om gered te kan word en dit is deur Jesus Christus, daarom dat Hyself ook in Joh.1:12 gesê het ~ Maar aan almal wat Hom aangeneem het, dié wat in Hom glo, het Hy die reg gegee om kinders van God te word.
Ons moet egter nog steeds die vraag beantwoord, waarom dan ŉ maagdelike geboorte?
· Eerstens het ons gesien, dat die mensdom verlossing, of redding nodig gehad het – redding en verlossing wat geen sondeoffer deur ŉ hoë priester of watter mens ook al, kon bewerkstellig nie – redding en versoening was nodig wat geen mens, maar net God kon bewerkstellig, daarom was dit nodig dat Jesus Christus as Hoë Priester moes kom, om hierdie offer aan die Vader te bring.
· Tweedens, was die maagdelike geboorte nodig ten einde die bo-natuurlike van die koms van Jesus te beklemtoon – dit was nie maar net ŉ gewone menslike daad nie – dit was bo-natuurlik; dit was God self wat Sy Seun na die wêreld gestuur het. Sy lewe het met die bo-natuurlike, met die Goddelike begin, nl. die maagdelike geboorte en dit sou afgesluit word met die bo-natuurlike, met die Goddelike, nl. die opstanding uit die dood.
· Derdens moet ons verstaan dat die erfsonde en die verlore toestand van die mens (alle mense), van geslag tot geslag oorgedra is [Adam se sonde wat tot gevolg gehad het dat alle mense verlore is – Deur een mens het die sonde in die wêreld gekom en deur die sonde die dood, en so het die dood tot al die mense deurgedring, omdat almal gesondig het (Rom.5:12)]. Ten einde die erfsonde te kanselleer en uit die weg te ruim, was die maagdelike geboorte nodig, want daardeur was die Vader van die Seun wat gebore sou word, sondeloos (omdat Hy God self is) en sodoende kon die sonde tot die dood nie verder oorgedra word nie (daardie “DNA” is afgesny, omdat die Vader ŉ heilige God is en sonde derhalwe nie verder oorgedra kon word nie).
· In die vierde plek, was die maagdelike geboorte noodsaaklik, sodat dit duidelik kon blyk, dat hierdie gebeurtenis uit God se inisiatief voortgespruit het. Dit is waarom Hyself in Luk.1:31 die aankondiging gemaak het ~ Jy sal swanger word en ’n seun in die wêreld bring, en jy moet Hom die naam Jesus gee. God het nie toestemming van Maria of enige iemand anders gevra nie – dit is Hy wat soewerein opgetree het, ten einde Sy volk van hul sondes te verlos (Matt.1:21).
· Laastens dui die maagdelike geboorte van Jesus daarop dat Hy ten volle mens, maar terselfdertyd, ten volle God is ~ Die Woord het mens geword en onder ons kom woon. Ons het sy heerlikheid gesien, die heerlikheid wat Hy as die enigste Seun van die Vader het, vol genade en waarheid (Joh.1:14).
Jesus se maagdelike geboorte is krities belangrik vir die Christelike godsdiens en Bybelse teologie, want dit beskerm die aard van Christus as Mens en God. Hy moes van God gebore gewees het ten einde Seun van God te wees. Hy moes terselfdertyd uit ŉ vrou gebore word, ten einde Seun van die mens te kon wees en daarom het hierdie genadige wonderwerk, terselfdertyd die mens Maria en God die ewige God, bymekaar gebring en word die God-mens, Jesus Christus gebore. Hierdie aard van Jesus om beide God en Mens te wees lê aan die hart van die Christelike geloof, want as ons die Goddelikheid van Jesus ontken, het die Christendom geen bestaansreg nie
Om die maagdelike geboorte van Jesus te verwerp, is om Jesus se goddelikheid te verwerp. Net so belangrik dit is om Christus se goddelikheid te bevestig deur die opstanding, net so belangrik is dit om Sy goddelikheid te bevestig deur die maagdelike geboorte en om Christus se goddelikheid te verwerp, is om Christus Jesus as tweede persoon van die Drie-Enige God te verwerp ~ Geliefdes, moenie enigeen glo wat sê dat hy die Gees van God het nie, want daar is nou reeds baie vals profete in die wêreld, maar ondersoek elkeen, ondersoek of sy gees van God afkomstig is. 2Hiéraan ken julle die Gees van God: elkeen wat bely dat Jesus werklik die Christus is wat mens geword het, het die Gees wat van God afkomstig is. 3En elkeen wat dit nie van Jesus bely nie, het nie die Gees wat van God afkomstig is nie. Hy het die gees van die antichris, die gees van wie julle gehoor het dat hy kom en wat nou reeds in die wêreld is (1Joh.4:1-3).
Ons vier vandag die geboorte van Christus Jesus en daarom bring ons eer aan God in hierdie dag, want... ~ God het die wêreld so lief gehad dat Hy sy enigste Seun gegee het, sodat dié wat in Hom glo, nie verlore sal gaan nie maar die ewige lewe sal hê. 17God het nie sy Seun na die wêreld toe gestuur om die wêreld te veroordeel nie, maar sodat die wêreld deur Hom gered kan word. 18Wie in Hom glo, word nie veroordeel nie; wie nie glo nie, is reeds veroordeel omdat hy nie in die enigste Seun van God glo nie” (Joh.3:16-18).
Boodskap deur Kobus van der Walt – Vaaldriehoek Gereformeerde Baptistegemeente (Drie Riviere) – Donderdag 25 Desember 2014
Posted by Vaaldriehoek Baptistegemeente at 6:25 AM